b'\n_START_ARTICLE_\nGhatas\n_START_PARAGRAPH_\nGhatas (beng. \xe0\xa6\x98\xe0\xa6\xbe\xe0\xa6\x9f; hindi \xe0\xa4\x98\xe0\xa4\xbe\xe0\xa4\x9f \xc2\xa0= gh\xc4\x81\xe1\xb9\xad; angl. ghat)\xc2\xa0\xe2\x80\x93 akmeninis pakopinis ritualinis statinys up\xc4\x97s krante, skirtas hinduist\xc5\xb3 ritualiniams apsiplovimams ir/ar mirusi\xc5\xb3j\xc5\xb3 kremacijai. Ghatai yra esminis \xc5\xa1ventojo hinduist\xc5\xb3 miesto po\xc5\xbeymis, svarbi sakralin\xc4\x97 hinduizmo vieta. Bengal\xc5\xb3 gyvenamose vietov\xc4\x97se ghatai gali stov\xc4\x97ti ir ant tvenkini\xc5\xb3 krant\xc5\xb3._NEWLINE_Ghatai statomi ir perstatomi jau kelis t\xc5\xabkstan\xc4\x8dius met\xc5\xb3. Jis stovi \xc5\xa1vent\xc5\xb3j\xc5\xb3 Indijos upi\xc5\xb3 pakrant\xc4\x97se. \xc5\xbdinomiausi ghatai stovi Varanasio mieste vakariniame Gangos krante, tarp Arunos ir Asio upi\xc5\xb3 \xc5\xbeio\xc4\x8di\xc5\xb3. Visas \xc5\xa1is ruo\xc5\xbeas beveik i\xc5\xa1tisai u\xc5\xbestatytas ghatais._NEWLINE_Laidotuv\xc4\x97s su kremacija vyksta ne visuose ghatuose. Kremacijai skirti ghatai vadinami angl. shmashana ghats. \xc5\xbdinomiausias laidojimo ghatas Varanasyje yra Hari\xc5\xa1\xc4\x8dandra. Daugumoje ghat\xc5\xb3 hinduistai tik atlieka ritualin\xc4\xaf apsiplovim\xc4\x85._NEWLINE_Mirusieji Gangos krantuose kremuojami naudojant malkas, kurios Indijoje yra brangios. Sudeginus palaikai sumetami \xc4\xaf up\xc4\x99. Neturtinguosius, kurie neturi pinig\xc5\xb3 kremacijai, ne degina, o k\xc5\xabn\xc4\x85 \xc4\xafmeta \xc4\xaf Gang\xc4\x85. Taip pat nekremuoja kai kurias mirusi\xc5\xb3j\xc5\xb3 kategorijas\xc2\xa0\xe2\x80\x93 netek\xc4\x97jusias merginas, n\xc4\x97\xc5\xa1\xc4\x8di\xc4\x85sias, vaikus, j\xc5\xb3 k\xc5\xabnus irgi nedegintus meta \xc4\xaf up\xc4\x99. Pagal hinduist\xc5\xb3 doktrin\xc4\x85 mirtis Gangos krante i\xc5\xa1laisvina siel\xc4\x85 i\xc5\xa1 reinkarnacijos ciklo._NEWLINE_Ghatuose atliekamus ritualus stebi daugyb\xc4\x97 turist\xc5\xb3._NEWLINE_Daug \xc5\xbeinom\xc5\xb3 ghat\xc5\xb3 stovi ir \xc5\xa1ventosios up\xc4\x97s Jamunos (kitaip D\xc5\xbeamna) krantuose, ypa\xc4\x8d Vrindavano apylink\xc4\x97se. \xc5\xa0is miestas suklest\xc4\x97jo XVII\xe2\x80\x93XVIII a. valdant rad\xc5\xbeput\xc5\xb3 kunigaik\xc5\xa1\xc4\x8diams. Tuo metu i\xc5\xa1 raudono smiltainio buvo pastatyta daug \xc5\xa1ventykl\xc5\xb3 ir ghat\xc5\xb3. Pirmasis ghatas ten buvo pastatytas 1580\xc2\xa0m., o paskutinis\xc2\xa0\xe2\x80\x93 1870\xc2\xa0m. Dalis ghat\xc5\xb3 buvo apleisti ir u\xc5\xbene\xc5\xa1ti gruntu. Dabar Vrindavano ghatus stengiamasi atstatyti ir v\xc4\x97l imti naudoti._NEWLINE_Kita grup\xc4\x97 garsi\xc5\xb3 ghat\xc5\xb3 yra Madhja Prade\xc5\xa1o valstijoje, Narmados up\xc4\x97s krantuose.'